EELNÕU KAVAND

MAJANDUS- JA TÖÖSTUSMINISTER

MÄÄRUS

**Detailplaneeringu algatamise taotlusele esitatavad nõuded**

Määrus kehtestatakse planeerimisseaduse § 3 lõike 6 punkti 21 alusel.

**§ 1. Määruse reguleerimisala**

Määrus sätestab nõuded detailplaneeringu algatamise taotlusele, mis esitatakse kohaliku omavalitsuse üksusele.

**§ 2. Nõuded detailplaneeringu algatamise taotlusele**

(1) Detailplaneeringu algatamise taotluses esitatakse järgmised andmed:

1) taotleja nimi, registrikood, telefoni number ja e-posti aadress;

2) planeeringu koostamise vajadus koos põhjendustega;

3) planeeringu koostamise eesmärk;

4) kavandatava ehitise ja seda teenindavate ehitiste kasutamise otstarve ning sellega seotud tegevuse kirjeldus;

5) planeeringuala kirjeldus ja ruumiandmed;

6) kavandatava ehitisega eeldatavasti kaasnevate asjakohaste majanduslike, kultuuriliste, sotsiaalsete ja looduskeskkonnale avalduvate mõjude kirjeldus;

7) planeeringu koostamiseks teadaolevate vajalike uuringute ja analüüside nimekiri koos kirjeldusega;

8) vajaduse korral muu asjakohane teave.

(2) Kui taotlus esitatakse olulise ruumilise mõjuga ehitise kavandamiseks, esitatakse lisaks lõikes 1 loetletud andmetele ruumianalüüs, mis kinnitab, et taotletud planeeringuala on sobivaim ruumilise mõjuga ehitise kavandamiseks ning teadaolevate andmete põhjal puuduvad välistavad tegurid ehitise kavandamiseks.

(allkirjastatud digitaalselt)

Erkki Keldo

Majandus- ja tööstusminister

(allkirjastatud digitaalselt)

Ahti Kuningas

Kantsler